यह उल्लेखनीय है कि शतपथ ब्राह्मण ६.१.२.१७ के अनुसार उखा / उषा का विकास पांच स्तरों पर करना होता है । पांच स्तरों के रूप में लोम , त्वक् , मांस , अस्थि , मज्जा नामक पांच धातुएं , अज , अवि, गौ गादि पांच पशु तथा पांच इष्टकाओं आदि का वर्णन किया गया है । उखा नामक पात्र में चार स्तनों का निर्माण किया जाता है । इससे प्रतीत होता है कि उखा कामधेनु गौ का रूप है । गौ से ऊपर के स्तरों पर अश्व और पुरुष पशु आते हैं । राजा हरिश्चन्द्र द्वारा अपने पुत्र रोहिताश्व तथा ब्राह्मण - पुत्र शुनः शेप को वरुण हेतु मेध्य पशु बनाने के सार्वत्रिक आख्यान को समझने में यह तथ्य उपयोगी हो सकता है । शतपथ ब्राह्मण में रोहित अश्व को अग्नि का , उस अग्नि का जो सूर्य का रूप धारण करने जा रही है , वाहन कहा गया है । दूसरे शब्दों में यह कहा जा सकता है कि हरित वर्ण के चन्द्रमा से रोहित / लोहित सूर्य का विकास हुआ है । अथर्ववेद १५.१.७ में नील उदर और लोहित पृष्ठ का उल्लेख है । हो सकता है कि यह उल्लेख हरिश्चन्द्र और रोहित के आख्यान का मूल हो । हरिश्चन्द्र के आख्यान में शुनःशेप शब्द में शुनम् सुख के अर्थों में आता है । ऋग्वेद ४.५७.८ में उल्लेख आता है कि शुनम् पर्जन्यो मधुना पयोभि: । अतः यह कहा जा सकता है कि उदर रोग की शान्ति तभी हो सकती है जब शुनम् अवस्था प्राप्त हो जाए , रोहित अवस्था को समाप्त करने से नहीं । रोहित का सात बार लौटने का प्रयत्न करना और ब्राह्मण वेश धारी इन्द्र द्वारा उपदेश देकर उसे वापस भेजना उदर की सात क्रमिक अवस्थाओं का परिचायक है । इस तथ्य की पुष्टि आख्यान में रोहित द्वारा श्री , भग, उदुम्बर आदि की क्रमिक प्राप्ति से होती है । शतपथ ब्राह्मण ३.६.१.१ , तैत्तिरीय संहिता ६.२.१०.६ व ६.२.११.४ , ताण्ड्य ब्राह्मण ६.४.११ में उदर रूपी सद: में औदुम्बरी के रोपण का वर्णन आता है ।